Κατά 200.000 και πλέον έχει μειωθεί ο αριθμός των δημοσίων υπαλλήλων την τελευταία τετραετία, ενώ η ετήσια μισθολογική δαπάνη έχει μειωθεί κατά περίπου 8 δισ. ευρώ, όπως ανακοίνωσε τη Δευτέρα ο υπουργός Διοικητικής Μεταρρύθμισης Κυριάκος Μητσοτάκης, παρουσιάζοντας τη μεταρρυθμιστική ατζέντα 2014-2015 της ελληνικής δημόσιας διοίκησης στο Ζάππειο.

Όπως σημείωσε ο κ. Μητσοτάκης, απευθυνόμενος σε στελέχη της Ευρωπαϊκής Επιτροπής, του ΟΟΣΑ και του Ευρωπαϊκού Δικτύου Δημόσιας Διοίκησης, «περνάμε πλέον από την επίτευξη ποσοτικών στόχων στην εκπλήρωση ποιοτικών μεταρρυθμίσεων, σε ατζέντα που θέτουμε εμείς».

Αναλύοντας την εθνική στρατηγική για τη Διοικητική Μεταρρύθμιση, ο κ. Μητσοτάκης έδωσε ιδιαίτερη έμφαση στη βέλτιστη αξιοποίηση του ανθρώπινου δυναμικού μέσα από το νέο σύστημα επιλογής προϊσταμένων, στην καλύτερη εξυπηρέτηση του πολίτη και στην ενίσχυση της διαφάνειας μέσα από την αναβάθμιση της Διαύγειας και στην πολιτική ανοικτών δεδομένων.

Όσον αφορά τον εξορθολογισμό της δημόσιας διοίκησης, επιτυγχάνεται -είπε- μέσα από τους νέους οργανισμούς των υπουργείων.

«Εντός των ημερών θα αποσταλούν στο Συμβούλιο της Επικρατείας τα σχέδια Προεδρικών Διαταγμάτων για τους νέους οργανισμούς» σημείωσε.

Στη διημερίδα του υπουργείου, που ολοκληρώνεται την Τρίτη, θα συζητηθούν οι βασικοί θεματικοί πυλώνες του υπουργείου που αφορούν μια αποτελεσματική δημόσια διοίκηση, τον ρόλο του ανθρώπινου δυναμικού και την καλύτερη ανταπόκριση στις ανάγκες των πολιτών.